Dunaszekcső község képviselőtestülete
5/1994.

Jegyzőkönyv

Készült a Dunaszekcső Községi Önkormányzat képviselőtestülete 1994. október 21-én megtartott üléséről.

Jelen vannak:  Dr. Schmidt József,

Dr. Pálos Ferenc,

Guzsván Lajosné,

Hetényi Ádámné,

Draskovits Pál,

Sándor József,

Dr. Márton Lázár,

Szödényi István helyi képviselők,

Hegedűs György jegyző 

Távol maradt: Dr. Wilhelm József helyi képviselőtestület

Dr. Schmidt József polgármester köszönti a megjelenteket, és elnézést kér, amiért ilyen hirtelen kellett összejönniük a testület tagjainak. Mindez azért van, mert az egyetlen tárgyalandó napirendi pont határidőhöz van kötve.

Megállapítja, hogy az ülés határozatképes, mert a 9 fő helyi képviselőből 8 fő jelen van.

Ezután az ülést megnyitja, majd javaslatot tesz a tárgyalandó napirendi pontra.

A testület tagjai a javaslatot vita nélkül elfogadták, és a következő napirendi pontot tárgyalták meg:

· a helyi választási bizottság megválasztása

Előadó: Hegedűs György jegyző 

NAPIREND TÁRGYALÁSA

Hegedűs György elmondja, hogy 1994. október 21-ig meg kell választani az 1994. december 11-én megtartandó helyi választásokon közreműködő választási bizottság titkárát és két tagját. A szavazatszámláló bizottság tagjainak „mandátuma” él, hiszen őket már az országgyűlési képviselői választások előtt megválasztotta a helyi képviselőtestület. A törvénymódosítás értelmében azokon a településeken, ahol csak egy szavazókör van kialakítva, a szavazatszámláló bizottságot két taggal ki kell egészíteni. Nálunk két szavazókör van, így a választási bizottságot létre kell hoznia a testületnek. A személyi összetételnél figyelembe kell venni, hogy a korábbi választásokon jól dolgozó bizottság tagjai a feladatot továbbra is vállalják, esetükben kizáró ok nem merült fel. 
Mindezek értelmében javasolja a választási bizottság titkárának Sáhó Ernőné Rózsa u. 15. sz. alatti-, Horváth József Semmelweis u. 1. sz. alatti-, Molnár Árpád Liszt F. u. 6. sz. alatti lakost. (Az utóbbi kettőt természetesen a bizottság tagjának)

A testület tagjai a jegyző indítványával egyetértettek, és 8 szavazattal 0 ellenében az alábbi határozatot hozták:

23/1994. (X.21.) Kt. számú határozat
a választási bizottság létrehozásáról

A képviselőtestület a helyi képviselők és polgármesterek, valamint a megyei közgyűlés tagjainak választásán közreműködő helyi választási bizottság titkárává Sáhó Ernőnét,

tagjaivá Horváth Józsefet, Molnár Árpádot megválasztja.

Több tárgy nem lévén a polgármester az ülést berekesztette.

Kmft.


Dr. Schmidt József 
Hegedűs György


Polgármester
jegyző 

